Strategian perusta hahmottuu – yhteisötilaisuudesta vihreää valoa kulmakiville | Aalto-yliopisto
Yliopiston arvot, tarkoitus ja tapa toimia ovat jo hyvässä mallissa, ja ne viedään hallitukseen keskusteltaviksi kesäkuussa.
Uuden strategian valmistelu jatkui järjestyksessään kolmannessa yhteisötilaisuudessa keskiviikkona 21. toukokuuta.
Yliopiston kulmakiviä (cornerstones) – arvoja, tarkoitusta ja tapaa toimia – on työstetty kevään mittaan useissa yhteyksissä. Kulmakivistä on keskusteltu laitosten ja yksiköiden työpajoissa ja niihin on otettu kantaa äänestysasemilla, strategiaportaalissa sekä nyt pidetyssä yhteisötilaisuudessa.
Yhteisöpalautteen mukaan nykyiset arvot koetaan pitkälti toimiviksi edelleenkin, mutta samanaikaisesti niihin kaivattiin tiivistämistä ja myös jotain yhteisöllisyydestä. Rohkeuden ja vastuullisuuden rinnalle uudeksi arvoksi kohosi yhteistyö. Kestävän kehityksen teema nousi myös vahvasti esille yhteisökeskustelussa ja se otettiin osaksi yliopiston tarkoitusta.
”Yliopiston kulmakivet – arvot, tarkoitus ja tapa toimia – ovat keskeinen osa tulevaa strategiaamme ja antavat meille yhteistä suuntaa tuleville vuosille. Olemme saavuttaneet strategiatyössämme yhden tärkeän välietapin, kun nämä osat on saatu hahmotettua – lämmin kiitos kaikille aktiivisuudestanne! Nyt kulmakivet-kokonaisuus voi edetä hallituksen keskusteltavaksi kesäkuussa”, sanoo rehtori Ilkka Niemelä.
Olemme saavuttaneet yhden tärkeän välietapin, kun yliopiston kulmakivet – arvot, tarkoitus ja tapa toimia - on saatu hahmotettua.
Strategiatyö jatkuu yhteiskehittämisen merkeissä
Toimintaympäristön analyysin yhteydessä on tunnistettu tulevaisuuden kannalta keskeisiä strategisia kysymyksiä, jotka haastavat Aaltoa myös uudistumaan. Osaa kysymyksistä on jo käsitelty esimerkiksi aiemmissa yhteisötilaisuuksissa.
Nyt vararehtorit ja provosti avasivat uudistumisen tarvetta kolmelta teema-alueelta: ihmiset ja yhteisö, tutkimus ja monitieteisyys sekä luovat käytännöt. Osallistujilla oli mahdollisuus ottaa kantaa näihin kysymyksiin basaaripisteissä tai suoraan strategiaportaalissa. Opiskelijat puolestaan korostivat puheenvuorossaan hyvinvoinnin merkitystä. ”Opiskelijoiden hyvinvointi ja menestys heijastuvat yliopiston rahoitukseen ja rakentavat yliopiston mainetta”, sanoo AYY:n hallituksen jäsen Lumi Ketola.
Näihin sekä muihin tuleviin valintoihin voi jokainen edelleen ottaa kantaa strategiaportaalissa – tuo oma näkemyksesi tai keskustele työtoverisi kanssa ja tulkaa yhdessä mukaan!
Seuraava yhteisötilaisuus pidetään 18.9. klo 9–11 – merkitsethän ajankohdan jo kalenteriisi!
Yliopiston kulmakivet (cornerstones) (pdf-liite)
Strategiaportaaliin
21.5. yhteisötilaisuuden materiaalit strategiasivuston Materiaalit-sivulla
AYY:n strategiavideo (> Youtube)
Hallitus hyväksyi vuoden 2020 budjetin ja keskusteli strategian kulmakivistä -uutinen (> Aaltolaisille)
Tunnelmia tilaisuudesta
Kuvat: Jaakko Kahilaniemi, Aalto-yliopisto